Уул уурхай, хүнд үйлдвэрийн

сайдын .....өдрийн

......тушаалын хавсралт

**Паркийн мэдээллийн сан бүрдүүлэх үзүүлэлт, хөтлөх журам**

**Нэг. Нийтлэг зүйл**

* 1. Энэхүү журмын зорилго нь хүнд үйлдвэрийн үйлдвэрлэл, технологийн паркийн мэдээллийн сан /цаашид “’паркийн мэдээллийн сан” гэх/-ийн эх мэдээ, үзүүлэлтийг тогтоож, санг бүрдүүлэх, хөтлөхтэй холбогдсон харилцааг зохицуулахад оршино.
	2. Мэдээллийн санг эрхлэх үйл ажиллагаанд Үндэсний аюулгүй байдлын тухай хууль, Мэдээллийн ил тод байдал ба мэдээлэл авах эрхийн тухай хууль, Үйлдвэрлэл, технологийн паркийн эрх зүйн байдлын тухай хууль, холбогдох бусад хууль болон энэхүү журмыг дагаж мөрдөнө.

**Хоёр. Мэдээллийн санг бүрдүүлэх, мэдээлэл төвлөрүүлэх**

* 1. Уул уурхай, хүнд үйлдвэрийн асуудал эрхэлсэн төрийн захиргааны төв байгууллагын Хүнд үйлдвэрийн асуудал хариуцсан нэгж мэдээллийн санг бүрдүүлж, хөтөлнө.
	2. Үйлдвэрлэл, технологийн паркийн удирдлага, паркийн нэгж, судалгаа хөгжлийн байгууллага нь мэдээллийн сангийн мэдээлэл бүрдүүлэгч байна.
	3. Мэдээллийн сангийн хэвийн ажиллагааг хангахад энэхүү журмын 2.2-т заасан байгууллагууд хамтран ажиллах бөгөөд хамаарах мэдээллийг тухай бүр нь мэдээллийн санд хүргүүлэх үүрэг хүлээнэ.
	4. Мэдээллийн сангийн мэдээлэл нь “pdf” өргөтгөлтэй байна.
	5. Мэдээллийн санг цахим хэлбэрээр бүрдүүлэх ба мэдээлэл нь тоон өгөгдөл, зураг, график, бичгийн хэлбэртэй, веб орчны газарзүйн мэдээллийн системд тулгуурласан байна.
	6. Мэдээллийн эх хувь нь Монгол хэлнээс бусад хэл дээр бол тухайн хэл дээрх эх хувиар нь хүргүүлнэ.
	7. .Мэдээллийн санд мэдээлэл ирүүлэхдээ тухайн мэдээллийг ирүүлэх эрх бүхий байгууллагыг төлөөлөх албан тушаалтан гарын үсэг зурж, байгууллагын тамга, тэмдгийг дарж баталгаажуулна. Мэдээллийн үнэн зөвийг мэдээлэл ирүүлсэн байгууллага хариуцна.
	8. Мэдээллийн санд хадгалагдаж байгаа мэдээ, тоо баримт болон бусад мэдээлэлд өөрчлөлт оруулах бол хүсэлтээ холбогдох баримтын хамт байгууллагад бичгээр гаргана.

**Гурав. Паркийн мэдээллийн сан бүрдүүлэх үзүүлэлт**

* 1. Үйлдвэрлэл, технологийн парктай холбоотой хууль тогтоомж, стандарт, норм, норматив, төрийн байгууллага, албан тушаалтнаас гаргасан холбогдох эрх зүйн акт;
	2. Үйлдвэрлэл, технологийн парктай холбоотой сайн туршлага;
	3. Эрдэм шинжилгээний байгууллага, судлаачдын тайлан, бүтээл;
	4. Паркуудын байгуулагдсан огноо, тусгай зөвшөөрөл эзэмшигчийн мэдээлэл, байршил, талбайн хэмжээ, үйл ажиллагааны хэлбэр, өмчийн хэлбэр, тусгай зөвшөөрөл авсан огноо;
	5. Паркийн нутаг дэвсгэрийн кадастрын зураг;
	6. Паркийн нутаг дэвсгэрийн цахилгааны ажлын зураг;
	7. Паркийн нутаг дэвсгэрийн хэсэгчилсэн ерөнхий төлөвлөгөө ;
	8. Паркийн нутаг дэвсгэрийн инженерийн шугам сүлжээний ажлын зураг;
	9. Паркийн хөгжлийн төлөвлөгөө;
	10. Байгаль орчинд нөлөөлөх байдлын үнэлгээ;
	11. Паркийн техник, технологийн түвшний үнэлгээ;
	12. Төрөөс дэмжлэг авсан талаарх мэдээлэл, дэмжлэгийн үр дүн, үзүүлэлт;
	13. Улс, орон нутгийн тогтвортой хөгжил, эдийн засгийг дэмжих, ажилгүйдлийг бууруулах, мэргэжлийн ажилтныг бэлтгэх нарийвчилсан төлөвлөгөө;
	14. Гэрээ байгуулах паркийн нэгжийн жагсаалт;
	15. Үйл ажиллагаа явуулж буй нэгжүүдийн тоо
		+ Эзэмшил газрын хэмжээ
		+ ТЭЗҮ
		+ Нэгжийн үйлдвэрлэх бүтээгдэхүүн
		+ Хүчин чадал
		+ Бүтээгдэхүүний үнэ
		+ Ажиллах хүчний тоо
		+ Татварын хөнгөлөлт эдэлсэн байдал
		+ Үйлдвэрлэл, борлуулалт, экспорт, импортын мэдээлэл
	16. Хуулиар нууцад хамааруулаагүй бусад мэдээлэл.

**Дөрөв. Мэдээллийн сан хөтлөх байгууллагын эрх, үүрэг**

* 1. Мэдээллийн сан нь цахим хуудастай байна.
	2. Цахим хуудсанд мэдээлэл байрлуулах, шинэчлэх, өөрчлөх, устгах эрхийг албан ёсны эх сурвалжийг үндэслэн зөвхөн эрх бүхий ажилтан эзэмшинэ.
	3. Мэдээллийг тусгайлан боловсруулсан нэгдсэн маягтын дагуу хүлээн авна.
	4. Паркийн мэдээллийн сангийн мэдээлэлд үндэслэн дэвшилтэт техник, технологийн судалгаа хийх, бүтээгдэхүүн үйлчилгээний үнэ, эрэлт хэрэгцээний хэтийн төлөвийг тодорхойлно.
	5. Паркийн мэдээллийн санд шаардлагатай программ хангамж, компьютер, тоног төхөөрөмжийг худалдан авахад шаардагдах хөрөнгийн эх үүсвэрийг жил бүрийн улсын төсөвт тусгуулна.
	6. Паркийн мэдээллийн санг боловсронгуй болгох чиглэлээр олон улсын туршлага судлах болон холбогдох асуудлаар олон улсын байгууллагатай хамтран ажиллана.
	7. Хэрэглэгчдийг үнэн зөв, тухайн цаг үеийн шаардлагад нийцсэн мэдээллээр хангана.
	8. Мэдээллийг тогтмол шинэчлэн баяжуулна.

**Тав. Мэдээллийн нууцлал**

* 1. Мэдээллийн санг ашиглах, түүний хадгалалт, хамгаалалт, нууцлалын найдвартай байдлыг ханах ажиллагаа нь Төрийн болон албаны нууцын тухай хууль, Байгууллагын нууцын тухай хууль, Хувь хүний нууцын тухай хууль, Мэдээллийн ил тод байдал ба мэдээлэл авах эрхийн тухай хууль болон Засгийн газрын 2017 оны 159 дугаар тогтоолоор баталсан “Төрийн цахим мэдээллийн санг бүрдүүлэх, ашиглах журам”, мэдээллийн аюулгүй байдал, технологийн талаарх Монгол Улсын холбогдох стандартад нийцсэн байна.